钦定古今图书集成/明伦汇编/官常典/第791卷 > 唐文若
## 钦定古今图书集成/明伦汇编/官常典/第791卷 > 唐文若

按《宋史》本传：“文若，字立夫，眉山人。父庚，在《文苑传》。文
若少英迈不群，为文豪健。登进士第，分教潼川府。给
事中勾涛荐自代，诏赴行在所。既至，而勾涛出，不得
见。文若奏书阙下，略曰：‘昔汉高慢士，四皓去之，而西
鄙少廉耻之人；光武礼贤，严光友之，而东都多节义
之士。陛下屈万乘之尊，驻跸东南，两宫将归，五路初
复，正宜市朽骨，式怒蛙，以来豪杰与之共治，宁遽惜
此数刻之对耶’？”书奏，翌日，召对便殿，高宗大悦，特旨
改令入官。通判洋州。洋西乡县产茶，亘陵谷八百馀
里，山穷险，赋不尽括，使者韩球将增赋以市宠园户，
避苛敛，转徙，饥馑相藉，文若力争之，赋迄不增。再通
判遂宁府，会大水，民多漂死，文若至城上，发库钱募
游者，振活甚众。又力请于朝，除田租二万一千顷，免
场务税二十馀所，筑长堤以捍水势，自是无水患。秦
桧死，上访蜀士于魏良臣，以文若对。二十六年，以光
禄丞召，改秘书郎，为《文思箴》以献，其略曰：“于赫我皇，
兵既休矣。兵休如何？莫若治兵。居安思危，邦乃攸宁。
爰整其旅，文王以兴，载舞《干羽》，舜仁用成。向戍弭兵，
《春秋》所惩。萧俛去兵，祸乱乃萌。师则多矣，军则彊矣。
纵弛不绳，犹曰无人。兵非以残，以兵休兵。”凡千五百
馀言。自桧主和，朝论讳言兵，故文若以此风焉。迁起
居郎，劝上收用西北人材，以固根本，上深纳之，将命
以掌制，时有为宣和执政请恩，为司谏凌哲所弹。文
若喜其直，作《禾黍诗》以美之。侍御史周方崇以为讥
己，劾文若狂诞，出知邵州。上屡为近臣言：“唐文若无
罪，可改近郡。”知饶州，兴学宫，减田租奇耗二万石。又
请岁籴常平、义仓之储，什三与民平市，农末俱利而
粟不腐，遂以著令。馀干尝有剧盗，巡尉不能制，文若
遣牙兵捕而戮之。加直敷文阁，移知温州。三十一年，
召为宗正少卿。金人犯边，文若求对，首建大臣节制
江上之议。上谕大臣以文若与虞允文、杜莘老、马骥
才皆可用，复除起居郎。时诸将北出，捷书日闻，上下
有狃志，独文若忧之，图上元嘉北伐故事。上谕文若
以创业所历艰苦及敌情反复甚悉，文若对曰：“愿陛
下深察大势趋策之长，而避其短，无循前代轨辙，则
大善。”未几，诸军退守，金主自将，围大将王权于历阳，
权遁，淮南尽没。诏百官廷议，文若画三策：一请上亲
征，二乞遣大臣劳军，三乞起张浚。工部侍郎许尹是
其言，众遂列奏上之，不报。文若寻面对，上问曰：“今计
安出？卿熟张浚否？”文若曰：“浚守道笃学，天下属望。今
四十年，天不死浚岭海，正为今日。”上矍然曰：“援浚者
多，非卿无以发此。”数日，遣杨存中护江上军，缓亲征
之期。起浚知平江府。盖上以浚虽忠悫喜功，将士多不附。文若复言浚本以孤忠得众。寻改浚镇建康府，
将以为江淮宣抚使，中沮之而止。乘舆幸江表，以起
居郎兼给事中、直学士院、同群司居守。驾还，迁中书
舍人。上将内禅，前数日，手诏追崇皇太子所生父。文
若既书黄，因过周必大诵《圣德》，而疑名称未安，归白
宰相请更黄，堂吏不可。文若执不已，宰相以闻，诏改
称本生亲，寻又改宗室子偁，其后诏称皇兄。孝宗嗣
位，张浚以右府都督江、淮军事，文若时以疾请外，除
敷文阁待制、知汉州，寻改都督府参赞军事。浚使行
边，按守备，多所罢行者未还，除知鼎州，改江州。明年，
浚入相，都督府罢。其冬，金复大入，官军悉戍淮。文若
谓“上流当严兵备，以定民志”，奏籍乡丁五万，训练有
法，人倚以固。解严，和籴大起，郡之数八万，文若以民
劳，坚请得减什三。旋请祠，章三上未报。乾道元年卒，
年六十。赠左通奉大夫。